<classify> WAZIRI wa Nishati, Dk Medard Kalemani ametoa siku saba kwa kampuni tatu za ukandarasi, zinazotekeleza miradi ya REA awamu ya tatu mzunguko wa kwanza kwa kusuasua, kubadilika na kinyume chake watachukuliwa hatua.Pia amewaagiza wakuu wa wilaya na mameneja wanaosimamia Mradi wa Usambazaji Umeme Vijijini REA, kuwakamata wakandarasi watakaoshindwa kutekeleza mpango kazi wa usambazaji umeme vijijini awamu ya tatu mzunguko wa kwanza.Ametoa maagizo hayo jana hapa wakati alipokutana na wakandarasi wanaotekeleza Mradi wa REA awamu ya tatu, watendaji wa REA na Shirika la Umeme Tanzania TANESCO, kujadili utekelezaji wa usambazaji umeme vijijini.Alisema awali aliagiza Bodi ya REA, kuandikia barua ya onyo wakandarasi ambao walikuwa wakifanya kazi kwa kusuasua na baadhi zimebadilika, isipokuwa kampuni tatu, ambazo ni UR inayofanya kazi Kakonko na Kibondo, Pomy inayofanya kazi Kaliua na Nipo ya Arusha. Alitaka kampuni hizo kuchukuliwa hatua kama hazitabadilika katika utendaji wa kazi zao ndani ya siku saba zijazo. Alizipongeza kampuni tano ambazo zimetekeleza kazi zake kati ya asilimia 100 na asilimia 97. Aliwaagiza wakandarasi kuhakikisha baada ya kikao, wanakabidhi mpango mkakati unaoonesha kazi watakazofanya kuanzia sasa hadi Aprili, ikibainisha kila wiki watafikisha umeme katika kijiji vingapi na kutaja kwa majina. Kila mkandarasi leo jana anapaswa kuwasilisha mpango kazi kuonyesha majina ya vijiji watakavyowasha umeme kila wiki na mpango kazi huo uwasilishwe kwa wakuu wa wilaya. Mkuu wa wilaya, mameneja wa Tanesco wafuatilie na endapo mkandarasi husika ameshindwa kutekeleza mpango kazi wake kama alivyouwasilisha na wachukue hatua ya kuwakamata wakandarasi watakaoshindwa kutekeleza mpango kazi wao, sina ubaya na wakandarasi lakini ni lazima kazi ifanyike kwa muda uliopangwa, alisema.  <topic>: KITAIFA 